section_heading: Film
paragraph_text: U Peter Jacksonovoj filmskoj trilogiji Galadriel je utjelovila Cate Blanchett. U ovoj adaptaciji Gospodara prstenova, Galadriel je naratorica, pa tako u prologu objašnjava nastanak Jedinstvenog Prstena te Posljednji savez ljudi i vilenjaka. Raniji su planovi bili da taj posao odrade ili Frodo ili Gandalf, ali se od toga odustalo - Frodo je rođen tisućama godina nakon tih događaja, a ni Gandalf nije boravio u Međuzemlju u to doba. Zbog toga u prologu govori Galadriel - jer je i sama aktivno sudjelovala u događajima o kojima priča.